Caingean arna tabhairt an 15 Feabhra 2022 – an Coimisiún Eorpach v an Rómáin

(Cás C-109/22)

(2022/C 148/25)

Teanga an cháis: an Rómáinis

Páirtithe

Iarratasóir: An Coimisiún Eorpach (ionadaí: L. Nicolae, E. Sanfrutos Cano, i gcáil Gníomhairí)

Cosantóir: An Rómáin

An t-ordú atá á lorg

Iarrann an Coimisiún ar an gCúirt Ghinearálta:

— a dhearbhú gur mhainnigh an Rómáin a hoibleagáidí faoi Airteagal 260(1) CFAE a chomhlíonadh de bharr gur mhainnigh sí na bearta uile is gá a dhéanamh chun breithiúnas na Cúirte i gCás C 301/17, an Coimisiún v an Rómáin, (1) a chomhlíonadh;

— a ordú don Rómáin, i gcomhréir le forálacha Airteagal 260(2) CFAE, íocaíochtaí pionósacha EUR 29 781,30 a íoc as gach lá moille inar sháraigh sí a hoibleagáid i leith na bearta is gá a dhéanamh chun an breithiúnas i gCás C 301/17, an Coimisiún v an Rómáin, a chomhlíonadh, ó dháta fógartha an bhreithiúnais sa chás seo go dtí go nglacfar na bearta uile is gá chun an breithiúnas a chomhlíonadh i gcás C 301/17, an Coimisiún v an Rómáin;

— a ordú don Rómáin, i gcomhréir le forálacha Airteagal 260(2) CFAE, cnapshuim a íoc, bunaithe ar mhéid laethúil EUR 3 311,50, arna iolrú faoi líon na laethanta atá caite ón lá tar éis lá fógartha an bhreithiúnais i gcás C 301/17, an Coimisiún v an Rómáin go dtí an dáta a ghlacfar na bearta uile is gá chun an breithiúnas sin a chomhlíonadh, nó, i gcás nach mbeidh na bearta sin glactha, go dtí dáta fógartha bhreithiúnas na Cúirte sa chás seo, agus arb ionann íosmhéid na cnapshuime sin agus EUR 1 643 000.

— a ordú don Rómáin na costais a íoc.

Saincheisteanna dlí arna maíomh

Baineann an chaingean a thug an Coimisiún Eorpach i gcoinne na Rómáine le mainneachtain an Bhallstáit sin a oibleagáid na bearta uile is gá a dhéanamh chun breithiúnas na Cúirte i gCás C 301/17 a chomhlíonadh, toisc nach bhfuil 44 de na 68 líonadh talún dá dtagraítear sa bhreithiúnas sin dúnta fós de réir Threoir 1999/31/CE ón gComhairle an 26 Aibreán 1999 maidir le dramhaíl a chur i líonadh talún. (2)

Maíonn an Coimisiún nach féidir leis an Rómáin brath ar staideanna inmheánacha amháin chun údar maith a thabhairt do mhainneachtain bhreithiúnas na Cúirte a chomhlíonadh, amhail an gá atá ann staidéir féidearthachta áirithe a dhéanamh, nósanna imeachta ceannaigh éigeantaigh áirithe a chur i gcrích, imeachtaí riaracháin áirithe a sheoladh, nó mainneachtain na n-oibreoirí eacnamaíocha a oibríonn na líonta talún sin na bearta is gá a dhéanamh.

Dá bhrí sin molann an Coimisiún íocaíochtaí pionósacha a chur i bhfeidhm ar an Rómáin le haghaidh gach lae moille ar chomhlíonadh bhreithiúnas na Cúirte i méid EUR 29 781,30 in aghaidh an lae ó dháta fógartha an bhreithiúnais sa chás seo go dtí go nglacfar na bearta go léir is gá chun an breithiúnas i gCás C-301/17 a chomhlíonadh. Chun a áirithiú go mbeifear in ann faireachán a dhéanamh ar an bhforbairt a bheidh déanta ag an Rómáin, agus an fhorbairt sin a fhíorú agus a chur san áireamh, molann an Coimisiún go ndéanfaí na híocaíochtaí pionósacha le haghaidh gach lae moille a ríomh ar bhonn tréimhsí moille 6 mhí agus na bearta is gá a dhéanamh chun breithiúnas na Cúirte i gCás C 301/17 a chomhlíonadh, trí fhoirmle chéimlaghdaitheach a úsáid, trína laghdófar an t-iomlán le haghaidh na dtréimhsí sin de réir céatadán a fhreagraíonn don chomhréir arb ionann é agus líon na líonta talún arna dtabhairt chun comhréireachta le forálacha Threoir 1999/31.

Molann an Coimisiún freisin go mbeidh sé d’oibleagáid ar an Rómáin cnapshuim a íoc, bunaithe ar mhéid laethúil EUR 3 311,50, arna iolrú faoi líon na laethanta atá caite ón lá tar éis lá fógartha an bhreithiúnais i gCás C 301/17 go dtí an dáta a ghlacfaidh an Rómáin na bearta uile is gá chun an breithiúnas sin a chomhlíonadh, nó, i gcás nach ndéanfar na bearta sin, go dtí dáta fógartha bhreithiúnas na Cúirte sa chás seo, agus arb ionann íosmhéid na cnapshuime sin agus EUR 1 643 000.

Cinneadh méid na n-íocaíochtaí pionósacha sin trí thromchúis agus fad an tsáraithe a chur san áireamh, chomh maith leis an ngá atá ann go n-áiritheofar éifeacht dhíspreagthach na bpionós bunaithe ar chumas an Bhallstáit sin íoc astu, ag baint úsáid as an bhfachtóir 'n'.

(1) Breithiúnas ón gCúirt an 18 Deireadh Fómhair 2018, an Coimisiún v an Rómáin (C-301/17, AE:C:2018:846).

(2) OI 1999 L 182, lch. 1